钦定古今图书集成/明伦汇编/官常典/第467卷 > 吕安国
## 钦定古今图书集成/明伦汇编/官常典/第467卷 > 吕安国

按《南齐书》本传：“安国，广陵广陵人也。宋大明末，安国
以将领见任，隐重有干局，为刘勔所称。泰始二年，勔
征殷琰于寿春，安国以建威将军为勔军副。众军击
破琰长史杜叔宝军于横塘。安国抄断贼粮道，烧其
运车，多所伤杀，琰众奔退。勔遣安国追之，先至寿春，
琰闭门自守，安国与辅国将军垣闳屯据城南，于是”
众军继至。安国勋第一，封彭泽县男，未拜。明年，改封
锺武县，加邑为四百户。累至宁朔将军、义阳太守。四
年，又改封湘南县男。魏陷汝南，司州失守，以安国为
督司州诸军事、宁朔将军、司州刺史。六年，义阳立州
治，仍领义阳太守。稍迁右军将军，假辅师将军。元徽
二年，为晋熙王征魏司马，辅师将军如故。转游击将
军。三年，出为持节、都督青兖冀三州、缘淮前锋诸军
事、辅师将军、兖州刺史。明年，进号冠军将军，还为游
击将军，加散骑常侍。征魏将军沈攸之事起，太祖以
安国为湘州刺史，征魏将军如故。先是，王蕴罢州，南
中郎将南阳王翙未之镇，蕴宁朔长史庾佩玉权行
州事。朝廷先遣南中郎将、中兵参军、临湘令韩幼宗
领军防州。沈攸之难，二人各相疑阻，佩玉辄杀幼宗。
平西将军黄回至郢州，遣军主任候伯行湘州事，又
杀佩玉。候伯与回同军袁粲谋石头事，回命候伯水
军乘舸往赴，会众军已至，不得入。太祖令安国至镇，
收候伯诛之。寻进号前将军。太元元年，进爵，增邑六
百户，转右卫将军，加给事中。二年，魏寇边，上遣安国
出司州安集民户。诏曰：“郢、司之间，流杂繁广，宜并加
区判，定其隶属。参详两州，事无专任，安国可暂往经
理。”以本官使持节总荆、郢诸军北讨事，屯义阳西关。
魏未至，安国移屯河口，以俟应接。改封湘乡。世祖即
位，授使持节、散骑常侍、平西将军、司州刺史，领义阳
太守。永明二年，徙都督南兖兖徐青冀五州诸军事、
平北将军、南兖州刺史，仍为都督、湘州刺史。四年，湘
川蛮动，安国督州兵讨之。有疾，征为光禄大夫，加散
骑常侍。安国欣有文授，谓其子曰：“汝后勿作裤褶，驱
使单衣，犹恨不称，当为朱衣官也。”上遣中书舍人茹
法亮敕安国曰：“吾恒忧卿疾病，应有所须，勿致难也。”
明年，迁都官尚书，领太子左率。六年，迁领军将军。安
国累居将率，在朝以宿旧见遇。寻迁散骑常侍、金紫
光禄大夫、兖州中正，给扶。上又敕茹法亮曰：“吾见吕
安国疾状，自不宜劳。且脚中既恒恶，扶人至吾前，于
礼望殊成有亏，吾难敕之。其人甚讳病，卿可作私意
向，其若好差，不复须扶人依例入，幸勿牵勉。”八年卒，
年六十四。赠使持节、镇北将军、南兖州刺史，常侍如
故。给鼓吹一部，谥肃侯。